9. jaanuari hommikul kell 5 sõitsid lahingukorras soomusrongid järjekorras nr 1, 3 ja 2 Lehtsest välja, saates ette luurajaid ja minööre.[3][6][8] Formeerimisel olev soomusrong nr. 4 leitnant Jaaksoni juhatusel jäi Lehtsesse sealse jaama kaitseks.[3] Teel parandati vaikselt ja varjatult purustatud raudteed,[8] ka 3 kilomeetrit enne Tapat tuli rongidel samal põhjusel kinni pidada. Tapal olevaid punaseid taheti tabada üllatusrünnakuga, kuid ajal kui viimatinimetatud paigas rööpaid korda seati, kostis Tapalt suurtükipauk. Eesliikuva soomusrongi ülem otsustas mitte vastata ning viia salaja raudtee parandamine lõpule, liiati, et vaenlane tulistas kuhugi mujale.[9] Soomusrongi nr. 3 suurtükimehel ei pidanud aga närvid vastu ning see lasi oma mürsu Tapa poole teele.[10] Nüüd avasid ka soomusrongid nr. 1 ja 2 suurtükitule Tapa peale.[8][11]